FOI-forsker i ny mæglingsinstitution
> FOI-forsker i ny mæglingsinstitution (2.10.2012)
FOI-forsker i ny mæglingsinstitution Erhvervs- og vækstminister Ole Sohn har udnævnt medlemmer til en ny mæglings- og klageinstitution for ansvarlig virksomhedsadfærd. Institutionen er en del af indsatsen om virksomheders samfundsansvar og består af fem medlemmer, deriblandt lektor på Fødevareøkonomisk Institut, juristen Karin Buhmann.
"Mæglings- og klageinstitutionen er et centralt initiativ i regeringens handlingsplan for virksomheders samfundsansvar," siger Ole Sohn i en pressemeddelelse. "Jeg har store forventninger til institutionen, og mener at den er meget væsentlig i vores arbejde for at sikre de bedste muligheder for ansvarlig vækst fremover. Derfor er jeg glad for, at det er lykkedes at sammensætte et stærkt hold af juridiske kompetencer og faglig viden om CSR. Det vil sikre, at mæglings- og klageinstitutionen bliver et troværdigt og effektivt organ," fremholder han.
Mæglings- og klageinstitutionen er en del af handlingsplanen ”Ansvarlig vækst” 2012-2015, som regeringen præsenterede i marts. Handlingsplanen skal bidrage til, at indsatsen for f.eks. miljø, klima og arbejdstagerforhold går hånd i hånd med indsatsen for øget vækst og beskæftigelse.
Den nye institution bliver et sted, hvor virksomheder, organisationer og offentlige organer kan løse tvister om overtrædelse af f.eks. arbejdstager- og menneskerettigheder, internationale miljøstandarder og kampen mod korruption. Samtidig skal brud på ansvarlig virksomhedsadfærd kunne rejses, dokumenteres og offentliggøres af dem, der føler sig krænket af danske virksomheder.
Mads Øvlisen bliver formand for den nye mæglings- og klageinstitution. Han er rådgiver for FN’s Global Compact’s bestyrelse, er adjungeret professor i Corporate Social Responsibility ved Copenhagen Business School og har en lang karriere som erhvervsleder i blandt andet Novo Nordisk bag sig. De øvrige medlemmer er
Direktør ved Institut for Menneskerettigheder, Jonas Christoffersen
Chef for erhvervsjura og CSR i DI, Kim Haggren
International konsulent i LO, Jens Erik Ohrt
Lektor ved Fødevareøkonomisk Institut, Karin Buhmann Geir Tveit, - siden er sidst opdateret d.15. januar 2013